次韻胡邦衡衡陽縣瑞竹堂
作者：王庭珪
朝代：宋

paragraphs: 牆裏圍脩竹，竹間開草堂。
經春多夜雨，入夏長新篁。
節抱幽人操，風敲明月璫。
孤根元獨立，並幹兩爭長。
影落龍蛇動，清移枕簟凉。
門常對衡岳，氣足傲羲皇。
日射玲瓏色，林疏瑣碎光。
雙莖非别種，異物出時方。
海嶠名雖久，湖海跡愈彰。
行當卧龍起，天爲見珍祥。